Кожны раён нашай краіны – непаўторны, і перш за ўсё з прыроднага пункту гледжання. Унікальнасць Вілейскага краю стварае прыгожая рака Вілія з яе прытокамі, а таксама самы вялікі штучны вадаём Беларусі – Вілейскае вадасховішча. Калі той ці іншы раён мае свае адметнасці – як архітэктурныя, так і прыродныя – гэта вабіць турыстаў, а значыць, дае магчымасць мясцовасці развівацца. Вілейшчына багатая на архітэктурныя адметнасці, але натоўпу турыстаў пакуль не бачна, бо для такога турызму абавязкова патрэбна развітая інфраструктура вакол помнікаў – кафэ, рэстараны, гатэлі. А вось прыродны турызм мае сваёй спецыфічнай асаблівасцю некранутую прыроду, першароднае навакольнае асяроддзе, словам, усё як яно ёсць. Таму абавязкова папулярызаваць раён трэба і за кошт прыродных асаблівасцяў, у тым ліку, напрыклад, праз птушку-сімвал. У многіх раёнах Беларусі ўжо ідзе кампанія па выбарах птушкі-сімвала.